Anett Kontaveit

Sportlaskarjäär ja saavutused

Anett Kontaveit tuli 2009. aastal kõigi aegade noorimana (13-aastaselt) täiskasvanute Eesti meistriks ning kordas seda saavutust 2010. aastal, võites finaalis Margit Rüütlit.

2011

Jaanuaris 2011 võitis ta Tallinnas peetud ITF-i 10 000 USA dollari suuruse auhinnafondiga tenniseturniiri.
5.–6. veebruaril 2011 mängis ta esimest korda Eesti Fed Cupi naiskonnas ning pääses WTA edetabelisse 7. veebruaril.
14. novembril 2011 asus Kontaveit maailma juunioride edetabelis 18. kohal.
2011. aasta Prantsusmaa lahtistel tennisemeistrivõistlustel jõudis Kontaveit noorteturniiril neidude üksikmängu veerandfinaali, kus kaotas teisena asetatud venelannale Irina Hromatšovale 4:6, 1:6.

2012

WTA turniiri debüüdi tegi Anett 16-aastaselt 7. aprillil 2012, kui ta mängis 220 000 dollari suuruse auhinnafondiga Kopenhaageni turniiril. Valikmängude avaringis alistas ta 23-aastase slovakitari Lenka Wienerová (WTA 260) 6:4, 6:1. Teises ringis alistas ta Prantsusmaa tennisisti Kristina Mladenovici (WTA 161) 6:1, 6:7 (6:8), 6:3. Otsustavas ringis jäi ta alla Annika Beckile (WTA 185.) 6:4, 3:6, 0:6. 
2012. aasta USA lahtiste meistrivõistluste noorteturniiril pääses Anett Kontaveit finaali. Turniiri avaringis alistas ta Lõuna-Aafrika Vabariigi esindaja Madrie Le Roux' 6:4, 6:3. Teises ringis oli ta väga tasavägises mängus parem ameeriklanna Alexandra Kiickist 6:0, 6:7 (4:7), 7:6 (7:4) ja kolmandas ringis alistas ta Katerina Siniakova 6:4, 6:4. Veerandfinaalis oli Kontaveidi vastaseks juunioride esireket Taylor Towsend, kellest ta sai jagu tulemusega 6:4, 6:4.
Poolfinaalis võitis ta tulemusega 6:2, 7:6 (7:4) ameeriklanna Victoria Duvali (WTA 562). Finaalis oli tema vastaseks ameeriklanna Samantha Crawford (WTA 393.), kellele Anett kaotas tulemusega 7:5, 6:3.

2013

2013. aasta juuni alguses võitis Anett Moskvas toimunud 25 000 dollari suuruse auhinnafondiga ITF turniiri. Finaalis alistas ta turniiril esimese asetuse saanud türklanna Cagla Bugukakcay 6:1, 6:1. 
2013. aasta Wimbledoni noorteturniiri avaringis alistas Anett Kontaveit austraallanna Sara Tomici 6:1, 6:0. Teises ringis sai Kontaveit jagu prantslanna Fiona Ferrost tulemusega 6:1, 6:1. Kolmandas ringis kaotas Kontaveit turniiril esimest paigutust omanud Belinda Bencicile Šveitsist tulemusega 4:6, 6:4, 2:6. Koos Läti esindaja Jeļena Ostapenkoga jõudis ta neidude paarismängus samuti kolmandasse ringi, kus kaotati Šveitsi-Slovakkia paarile Belinda Bencic – Petra Uberalová.
Oktoobris 2013 võitis ta Austraalias Margaret Riveris peetud 25 000 dollari suuruse auhinnafondiga tenniseturniiri. Finaalis alistas ta tulemusega 6:2, 6:4 ameeriklanna Irina Falconi. See oli tema karjääri üheksas ITF-turniiri võit.

2014

2014. aasta hooaja avaturniiril Uus-Meremaal Aucklandis jõudis Anett 18-aastaselt valikmängude kaudu esimest korda WTA tenniseturniiri põhitabelisse, alistades Nicole Gibbsi 2:6, 6:3, 6:2, 3. asetusega Shelby Rogersi 6:1, 6:2 ja Irina Falconi 6:3, 7:6 (8). Põhiturniiri 1. ringis kaotas Kontaveit Julia Goergesele 6:4, 6:7 (3), 6:7 (2).
Juunis Nottinghamis toimunud 50 000 USA dollari suuruse auhinnafondiga turniiril jõudis Kontaveit veerandfinaali, kus ta kaotas Andrea Hlaváčkovále 7:6, 0:6, 4:6.

2016

2016. aasta märtsis Mehhikos Monterreys 250 000 USA dollari suuruse auhinnafondiga turniiril alistas ta esimeses ringis slovakitari Dominika Cibulková (WTA 57.) 6:4, 6:4. Teises ringis alistas ta itaallanna Sara Errani (WTA 17.) 6:1, 6:3. Mäng kestis 54 minutit. Veerandfinaalis alistas ta tulemusega 6:1, 6:4 ameeriklanna Nicole Gibbsi (WTA 104.). Poolfinaalis kaotas ta belglanna Kirsten Flipkensile (WTA 73.) 6:7(6), 4:6.

2017

Aasta alguses oli Kontaveit WTA tabelis 121. asetusega mängija.

Austraalia lahtised meistrivõistlused

2017. aasta jaanuaris osales ta Austraalia lahtistel meistrivõistlustel, kus tuli avaringis vastu võtta kaotus Maria Sakkari vastu 0:6, 4:6.

Andrézieux-Bouthéoni turniir

2017. aasta jaanuaris võitis Kontaveit Andrézieux-Bouthéon ITF turniiril finaalis Ivana Jorovici 6:4, 7:6.

Hungarian Ladies Open

Veebruaris jõudis ta 32 parema hulka Ungaris toimunud Hungarian Ladies Openil.

Bieli turniir

2017. aasta aprillis Šveitsis Bielis toimunud 250 000 dollari suuruse auhinnafondiga Bieli WTA turniiril alistas ta esimeses ringis Briti tennisisti Heather Watsoni (WTA 110.) 7:6 (2), 6:2. Teises ringis oli ta parem venelanna Jevgenija Rodinast (WTA 78.) 6:3, 6:2 ja veerandfinaalis belglanna Elise Mertensist (WTA 68.) 7:5, 6:7. Poolfinaalis alistas ta valgevenelanna Aliaksandra Sasnoviči (WTA 108.) 6:4, 4:6, 7:5. Mäng kestis 2 tundi ja 23 minutit. Selle võiduga pääses Kontaveit esimest korda WTA turniiri finaali. Tema finaalivastaseks oli 17-aastane tšehhitar Markéta Vondroušová (WTA 233.), kellele ta kaotas 4:6, 6:7 (6).

Stuttgardi turniir

Aprillikuu teises pooles toimunud Stuttgardi tenniseturniiri teises ringis võitis ta WTA edetabelis 6. asetusega Garbiñe Muguruza 2:6, 7:6 (1), 6:1. Veerandfinaali kaotas ta endisele maailma esireketile Marija Šarapovale 3:6, 4:6.

Mutua Madrid Open

2017. aasta mais Hispaanias Madridis 5,9 miljoni dollari suuruse auhinnafondiga tenniseturniiril Mutua Madrid Open alistas ta valikmängude esimeses mängus ameeriklanna Julia Boserupi (WTA 87.) 6:3, 6:2. Teises ringis kaotas ta kolumbialanna Mariana Duque-Mariñole (WTA 98.) 3:6, 3:6. Vaatamata kaotusele pääses ta n-ö õnneliku kaotajana põhiturniirile, kus kaotas WTA edetabelis 22. kohal paiknevale Coco Vandeweghele 4:6, 6:7.

Rooma turniir

16. mail 2017 alistas ta Rooma WTA tenniseturniiri teises ringis naiste tennise maailma esireketi Angelique Kerberi 6:4, 6:0. Veerandfinaalis kaotas ta edetabeli 4. reketile Simona Halepile 2:6, 4:6.

Prantsusmaa lahtised meistrivõistlused

2017. aasta Prantsusmaa lahtistel meistrivõistlustel võitis ta avaringis rumeenlanna Monica Niculescu (WTA 53.) 7:5, 6:1. Järgmises ringis jäi Kontaveit alla Garbiñe Muguruzale 7:6, 4:6, 2:6.

Ricoh Open

13. juunil toimunud avaringis võitis ta tšehhitari Karolína Plíškovát 6:7, 6:3, 6:1, järgmises ringis Belgia tennisisti Kirsten Flipkensit 3:6, 6:1, 6:2. Veerandfinaalis võitis Carina Witthöfti 6:3, 6:1 ja poolfinaalis ukrainlanna Lesja Tsurenkot 6:3, 6:7, 6:2. Finaalis võitis ta venelanna Natalja Vihljantsevat 6:2, 6:3.
Kontaveit sai oma esimese WTA turniirivõidu.

Wimbledoni turniir

4. juulil toimunud avaringis võitis ta Hispaania tennisisti Lara Arruabarrenat 6:2, 6:4. 6. juulil toimunud teises ringis võitis ta 55 minutiga venelanna Darja Kassatkina 6:3, 6:2. 8. juulil toimunud kolmanda ringi kohtumises tuli alla jääda Caroline Wozniackile 6:3, 6:7, 2:6.

Gstaadi turniir

18. juulil toimunud avaringis võitis ta itaallanna Martina Trevisani 6:1, 6:3. 19. juulil võitis ta venelanna Anna Kalinskajat kolmes setis 6:4, 4:6, 6:4. 21. juulil alistas ta sakslanna Carina Witthöfti 6:2, 6:4. 23. juulil kaotas ta finaalis Kiki Bertensile 4:6, 6:3, 1:6.

Cincinnati turniir

14. augustil kaotas Kontaveit Cincinnati turniiri esimeses mängus Petra Kvitovále 6:1, 6:7 , 3:6.

Connecticut Open

Connecticut Openil kaotas ta esimeses mängus tšehhitar Mirjana Lučić-Baronile 4:6, 7:6 , 3:6.

USA lahtised meistrivõistlused

31. augustil toimunud avamängus kaotas Kontaveit Lucie Šafářovále (WTA 34.) 7:6 , 1:6, 4:6 ning langes välja.

Aasta lõpp

USA lahtiste meistrivõistluste järgsetel turniiridel piirdus Kontaveit ühe või kahe mänguga: Guangzhous võitis Jasmine Paolinit, kuid kaotas Lizette Cabrerale; Wuhanis kaotas Magda Linettele; Pekingis kaotas Daria Gavrilovale, Linzis kaotas Mihaela Buzarnescule; Luxembourgis võitis Jana Cepelovat, aga kaotas Heather Watsonile.

Isiklikku

Tema vanaisa oli endine rahandusminister ja hokiliidu juht Rein Miller. Anett Kontaveidi ema on Ülle Milk, kes oli ka tema esimene treener. Anett Kontaveit lõpetas Püünsi põhikooli ja asus pärast seda õppima Audentese Erakooli gümnaasiumi.